**OREIONUL**

Oreionul (parotida epidermică) este o boală infecto-contagioasă care se manifestă frecvent prin mărirea glandelor salivare parotide. Afectează mai ales copiii si adolescentii cu vârsta cuprinsă între 10 și 19 ani (foarte rar poate afecta si copiii mai mici), însă poate apărea și la adulți.

**Cine este responsabil de aparitia oreionului?** Oreionul este cauzat de virusul urlian, parte a unei familii de virusuri numite paramixovirusuri. În momentul apariției, virusul afectează nasul, gura și gâtul și se mișcă spre glandele salivare parotide, aflate de-o parte și de alta a feței, in spatele urechilor. Ajuns aici, virusul începe să se multiplice, iar glandele se umflă și devin dureroase. De asemenea, virusul poate intra și în lichidul cefalorahidian ce înconjoară creierul și coloana vertebrală. În momentul în care ajunge aici, genereaza simptome neurologice, poate afecta pancreasul, testiculele (la băieți și bărbați) și ovarele (la fete și femei).

**Cum se răspândește oreionul?**

* Prin tusea sau strănutul unei persoane infectate
* Prin contactul cu suprafețe contaminate de o persoană infectată, care anterior și-a atins gura sau nasul
* Prin împărțirea mâncării sau băuturii cu o persoană infectată
* Prin participarea la unele activități care implică apropierea fizică, așa cum sunt dansul sau sporturile de echipă
* Prin sărut

Oreionul poate fi transmis și de către persoanele infectate, dar care nu au simptome evidente, de aceea este important sa stim sa ne protejam, sa respectam regulile de igiena personala si colectiva. Persoanele sunt contagioase 15 zile, cu 6 zile înainte de apariția simptomelor și aproximativ 9 zile după aceasta. Medicul de familie si medicul specialist stabilesc perioada in care pacientul va fi izolat la domiciliu si retras din colectivitati pentru a evita raspandirea virusului.

**Cum se manifesta oreionul?** Oreionul debutează cu febră de 38-39 grade Celsius, care poate persista timp de câteva zile. Ulterior, apar frisoanele, cefaleea (durerea de cap), oboseala și durerile musculare. Instalarea acestora se face în timp: după o perioadă de incubație, care poate dura între 14 și 24 de zile, majoritatea persoanelor infectate dezvoltă dureri de cap, o stare generală proastă și [febr](https://bioclinica.ro/pentru-pacienti/articole-medicale/totul-despre-febra-la-copii-cauze-limite-cum-scade)ă scăzută spre moderată. După alte 12-24 de ore, sunt afectate glandele parotide și apare febra de 39-40 grade Celsius, care poate persista până la 3 zile. Umflarea glandelor parotide apare a doua zi, după debutul febrei mari și poate dura cel mult 7 zile. În această perioadă, ganglionii limfatici sunt sensibili la palpare. În plus, secreția de salivă scade și apare senzația de gură uscată.

Umflarea glandelor salivare poate duce la durere la mestecat sau înghițit.. Următorul pas este inflamarea, în fața sau în spatele urechii. În cazuri rare, se tumefiază (umflă) și glandele sublinguale sau submandibulare. Această tumefacție este unilaterală (afectează o parte a feței), iar după 2-4 zile, devine bilaterală și cedează în aproximativ 10 zile.

**Complicații -** Oreionul poate afecta și alte organe, mai ales pentru pacienții dupa pubertate, adultii tineri. În jur de 20% dintre bărbații cu oreion manifestă inflamații testiculare unilaterale, sensibile la atingere. Există un risc mai mare de atrofie testiculară, iar producția de testosteron poate fi afectată. Alte complicații care ar putea apărea includ: pancreatită; prostatită; miocardită; poliartrita; inflamația glandelor tiroidiene; pneumonie; conjunctivită; nevrită optică; purpură trombocitopenică; mielită; sterilitate; avort, în cazul gravidelor care se infectează în prima parte a sarcinii.

**Profilaxie -** Cea mai eficientă modalitate de a preveni apariția oreionului este vaccinarea. Prin vaccinul ROR, se asigură protecție împotriva a trei boli: oreion, rujeolă și rubeolă.

Oreionul afectează majoritatea copiilor care nu au făcut vaccin, iar în cele mai multe cazuri, boala are simptome ușoare spre moderate, fără complicații.

Respectarea recomandarilor medicului de familie si complianta la recomandarile acestuia asigura un pasaj usor prin boala.